b'\n_START_ARTICLE_\nSelle Fran\xc3\xa7ais\n_START_SECTION_\nNastanek pasme\n_START_PARAGRAPH_\nPasma je nastala leta 1958 s kri\xc5\xbeanjem doma\xc4\x8dih pasem s kasa\xc4\x8di, arabci in anglo-arabci. Pasma, ki je najbolj vplivala na razvoj Selle Fran\xc3\xa7ais, je anglo-normanska (nastala je s kri\xc5\xbeanjem konj arabske, angle\xc5\xa1ke \xc4\x8distokrvne in Norfolk Trotter pasme), ki se je razvila v Normandiji v 19. stoletju. Okoli 90 odstotkov konj Selle Fran\xc3\xa7ais lahko pove\xc5\xbeemo s to pasmo, kar pomeni, da je zelo vplivala na razvoj pasme. Ostale regionalne pasme, ki so vplivale na razvoj pasme Selle Fran\xc3\xa7ais, pa so bile Charolais, Corlay, Vendee, Anjou, Ain in ardenec. Danes \xc5\xa1e vedno kri\xc5\xbeajo Selle Fran\xc3\xa7ais z drugimi pasmami, da bi bili na voljo za razli\xc4\x8dne aktivnosti. Toda zgodovina pasme Selle Fran\xc3\xa7ais sega veliko stoletij nazaj in vseh kri\xc5\xbeanj ni mogo\xc4\x8de izslediti ter zabele\xc5\xbeiti.\n_START_SECTION_\nOcenjevanje pasme\n_START_PARAGRAPH_\nTa pasma ni podobna ostalim pasmam, kjer sta rodovnik in tip pasme najbolj pomembna. Za razumevanje uspeha je potrebno razumeti tudi ocenjevanje konj te pasme. Na oceno kobil in \xc5\xberebcev zelo vplivajo uspehi na tekmovanjih, razstavah in tudi uspehi njihovih potomcev. Ocenjevanje je razdeljeno na 3 razli\xc4\x8dne dele, kjer najmanj 2 sodnika ocenjujeta konja. Veliko dobrih konj pri ocenjevanju pride do komaj 60 odstotkov, tisti, ki dose\xc5\xbeejo ve\xc4\x8d kot 80%, pa so odli\xc4\x8dni.'